**DELO NA DALJAVO, ponedeljek, 23. 3. 2020**

Dragi moji učenci, vikend je za nami, upam, da ste preživeli veliko časa v naravi, saj je toplo vreme kar vabilo ven na prosto. Sedaj nam vreme ne bo več tako naklonjeno, bomo pa se zabavali ob risankah, filmih, poučnih nalogah na spletu – sedaj vam je to dovoljeno, ker so taki časi, ko je bolje, da smo doma.

Za vas sem pripravila dejavnosti, ki bi jih sicer opravili v šoli, ker pa to ni možno, sem malo prilagodila, da boste zmogli sami. Če kaj ne razumeš, me pokliči ali mi piši, starši ti bodo pomagali, ali pa pusti, pa bova rešila, ko se vidimo v šoli. Najpomembneje je, da vsak dan malo bereš in pišeš s pisanimi črkami ter malo računaš do 100.

**SLJ - 2 uri**

**ABECEDA – male in velike pisane črke**

**NAŠE PTICE – branje in razčlenjevanje besedila**

-v črtasti zvezek napiši z rdečo barvo naslov ABECEDA in napiši malo in veliko pisano abecedo (če kaj ne gre pokukaj na zavihek zvezka), abecedo nekajkrat povej nekomu od domačih

-napiši imena 5 sošolcev ali sošolk, ki jih najbolj pogrešaš (pazi na veliko začetnico)

-izberi eno besedilo o pticah v DZ na straneh 26 in 27 ter ga preberi večkrat. Nato izberi **eno** od spodnjih nalog - a, b ali c

a. odgovori **na 4 vprašanja** (vprašanja so spodaj) v zvezek, v zvezek pišeš **samo odgovore** s pisanimi črkami

b. ali prepišeš 4 povedi iz besedila v zvezek s pisanimi črkami

c. ali se naučiš gladko brati dve besedili

ČRNA ŽOLNA

Katera žolna je med evropskimi žolnami največja? Kakšen ima kljun? Kakšen ima vrat? Kakšne barve je njeno perje? Kaj ima na glavi samec? Kakšne barve vrat ima samica? Kje domuje črna žolna? S čim se hrani? Kje išče žuželke? Po čem jo prepoznamo?

KUKAVICA

Zakaj je kukavica ptica selivka? V katerem letnem času se vrne v naše kraje? Kje živi? S čim se hrani? Kdaj se oglaša z značilnim kukanjem? Ali si kukavica zgradi gnezdo? Kam odloži jajce? Kaj se zgodi v gnezdu, ko se izleže kukavičji mladič?

SIVI GALEB

Kaj si izvedel o telesu sivega galeba? Kakšen ima kljun? Kakšne so noge sivega galeba?

Kje živi? S čim se hrani? Kje gnezdi?

KMEČKA LASTOVKA

V katero skupino ptic spada kmečka lastovka? Kje je njen življenjski prostor? Kje gnezdi?

Čemu je podobno gnezdo? Kako ga zgradi? Kolikokrat na leto znese jajca? Koliko jajc je naenkrat v gnezdu? Kako imenujemo oglašanje lastovk? S čim se hrani? Kako lovi žuželke?

Kako pije?

**MAT**

**SEŠTEVAM IN ODŠTEVAM DO 100**

**-**reši naloge v DZ na strani 83 in 84, če ti bo nalog premalo, poglej nazaj, če še nisi kaj uspel narediti, imaš pa zanimive naloge tudi na Moja matematika

**ŠPO**

**POLIGON**

**-**če bo vreme dopuščalo si pripravi na dvorišču, če ne pa v garaži, hodniku, kleti nekaj palic, plastenk ali pločevink, uporabi kakšen stol, zaboj, blazino in si jih nastavi v poljubnem zaporedju. Sedaj premaguj nastavljene stvari ali s hojo, tekom, preskakovanjem, žabjimi poskoki, s hojo po štirih, bodi izviren in se spomni na ure športa v šoli. Seveda pa pazi na svojo varnost. Najprej pa se ogrej z gimnastičnimi vajami skupaj s plišasto igračo – oglej si video.

<https://www.youtube.com/watch?v=7VAEIkGmXno>

Želim ti lep dan in ostani zdrav.

Tvoja učiteljica Sonja